Keselamatan rakyat terjamin
ADENG IDRUS LAWAS: Kerajaan akan terus memastikan keselamatan rakyat
keseluruhan terjamin dalam mendepani wabak Covid-19. Jawatan kuasa Pengurusan Bencana Daerah Lawas yang
mengadakan mesyuarat semalam telah mengarahkan Polis untuk bertindak tegas ke
atas mereka yang degil terhadap Perintah Kawalan Pergerakan(PKP). Residen Bahagian Limbang Ir Ahmad Denney Ahmad Fauzi yang
mempengerusikan mesyuarat berkenaan turut mengarahkan semua agensi kerajaan
negeri dan persekutuan yang membarisi bahagian hadapan Covid-19 untuk saling
meningkatkan kerjasama. Malahan perkongsian maklumat perlu sentiasa dikemas kini
agar semua yang terlibat dapat mempertingkatkan barisan masing-masing. Pihak jawatan kuasa ini juga akan memastikan segala
bekalan keperluan rakyat sentiasa mencukupi dan rakyat tidak perlu bertindak
panik akibat penyebaran berbagai maklumat tidak sahih di media sosial. Ir Ahmad Denney turut mendengar laporan perkembangan
terkini daripada Pengarah Hospital Bahagian Limbang, Ketua Polis Daerah Lawas
dan berbagai agensi berkaitan. Keseluruhannya tahap kepatuhan penduduk Daerah Lawas
terhadap PKP ialah 95 peratus. Justeru pihak Polis akan bertindak tegas dengan menangkap
mereka yang ingkar PKP dan mendakwa mereka mengikut peraturan yang ada. Selain itu, sejumlah 37 orang telah dikuarantin di pusat
kuarantin Lawas yang bertempat di Stadium Tertutup. Mereka ini adalah dalam kategori golongan yang disuspek
dan dalam pengawasan rapi atas faktor kesihatan dan simptom penyakit
berjangkit. Residen Bahagian Limbang itu juga akan mengadakan
perjumpaan dengan rakan di Negara Brunei dalam memastikan laluan untuk melalui
negara berkenaaan masih boleh digunakan untuk kecemasan dan urusan rasmi. Ini disebabkan Daerah Limbang dan Lawas terpisah oleh
negara Brunei di Temburong dan Brunei Muara menuju ke Miri. Hadir sama ialah Pegawai Daerah Lawas Ladin Atok, Ketua
Polis Daerah Lawas, Pengarah-pengarah Hospital Daerah Limbang dan Lawas serta
agensi-agensi barisan hadapan lainnya. Ir Ahmad Denney juga terus merayu agar semua penduduk di Daerah
Limbang dan Lawas untuk terus mematuhi PKP dan berdoa agar segala kemudaratan
ini berakhir segera. Beliau juga menyampaikan salam Timbalan Ketua Menteri
Datuk Amar Haji Awang Tengah dan Timbalan Menteri Kemajuan Luar Bandar Malaysia
Dato Henry Sum Agong yang turut terkesan dengan PKP serta terlibat dalam
menguruskan berbagai perkara di peringkat negeri dan negara. 
See author's posts
